钦定古今图书集成/明伦汇编/交谊典/第008卷 > 《师道》潘兴嗣
## 钦定古今图书集成/明伦汇编/交谊典/第008卷 > 《师道》潘兴嗣

师道久不振，小儒咸自私。破崖求规角，务出己新奇。
恻恻去圣远，《六经》秦火隳。不有传授学，涉猎安所为。
汉儒守一经，学者如云随。承习虽未尽，模法有根基。
荐绅立朝廷，开口应万几。附对皆据经，金石确不移。
“熟烂见本末，较然非可欺。吾愿下学宫，各立一经师。
务尽道德业，不取章句辞。庶几昔人风，炳然复在兹。”